བདག་གིས་བསམས་ན་ཡར་ཞེས་པའི་ཚིག་འབྲུ་དེ་ལ་མངའ་བདག་ཉང་རལ་པ་ཅན་དང༌།ཡར་རྗེ་ཨོ་རྒྱན་གླིང་པ་སྟེ་གཏེར་སྟོན་ཆེན་པོ་རྣམ་གཉིས་ཀྱིས་མུ་གེ་གནམ་ལ་ཡར་བས་ཡར་ཀླུངས་སུ་གྲགས་ཞེས་ཚིག་འགྲེལ་ཐབས་རྡུགས་པོ་དེ་ལྟ་བུ་ཞིག་གནང་བ་དེ་ནི་བོད་ཀྱི་གནའ་བོའི་ཡིག་རིགས་སོགས་གཞན་གང་ནའང་མི་གསལ་བས་དོན་ལ་ཨེ་གནས་སྙམ།གལ་སྲིད་དེ་ལྟར་ན་ཏུན་ཧོང་ནས་ཐོན་པའི་གནའ་ཡིག་སོགས་ལས་བྱུང་བའི་གངས་ཡར་ལྷ་ཤམ་པོ་དང༌།ཡར་ཆུ་སྔོན་པོའམ།ཡར་ཆབ་གཙང་པོ།ཡར་མོ་ཆུ་ཐུངས།ཡར་མོ་རྣམ་བཞི།ཡར་ཁྱིམ་སོག་ཁ་ལ་སོགས་པ་ཐམས་ཅད་ཀྱང་མུ་གེ་ཡར་བའི་ཡར་ལྷ་དང༌།དེ་བཞིན་ཡར་ཆུ།ཡར་ཆབ།ཡར་མོ།ཡར་ཁྱིམ་སོགས་སུ་གོ་དགོས་པར་འགྱུར་འགྲོ་བ་མ་ཟད།ཡར་ཀླུང་གཙང་པོ་དེ་ཡང་མུ་གེ་ཡར་བའི་ཆུ་ཀླུང་ཞེས་པར་གོ་དགོས་ཚུལ་བསྟན་པ་མ་ཡིན་ནམ།དེ་འདྲ་ཡིན་ག་ལ་སྲིད།བོད་ཀྱི་སྐད་ཡིག་དང་གནའ་ནས་དེང་བར་གྱི་འདུ་ཤེས་གོམས་སྲོལ་གང་ལ་དཔྱད་ནའང་ཡར་ཟེར་བའི་ཚིག་དེ་ནི་གཙོ་བོ་ཕྱོགས་བཅུའི་ནང་གི་སྟེང་ཕྱོགས་ལ་གོ་བ་དེ་ཁྱབ་ཆེ་ཤོས་ཡིན་པས་བོད་མི་རིགས་ཀྱི་གོམས་གཤིས་ལ་ཡང་ཡར་ཞེས་པ་དེ་ཚིག་གྲོགས་གང་དང་སྦྱར་ན་ཡང་ལེགས་པ་དང༌།བཟང་བ།རྒྱས་པ།དགེ་བ།དར་བ་སོགས་ཀྱི་མཚོན་རྟགས་སུ་སྤྱོད་པ་ཡིན་ཏེ་དཔེར་ན་ཡར་སྐྱེད།ཡར་ལྟ།ཡར་ངོ།ཡར་འཕར།ཡར་རྒྱས།ཡར་འཕེལ།ཡར་འགྲོ།ཡར་དར།ཡར་ཐོན་བྱ་བ་ལ་སོགས་པ་ཤིན་ཏུ་མང་བ་ནི་ཚིག་མཛོད་དང༌།རྒྱུན་ལྡན་གྱི་འཚོ་བ་ངོ་མའི་ནང་བལྟས་པ་ཙམ་གྱིས་ཤེས་ཐུབ་པ་ཤ་སྟག་ཡིན།ཡོངས་ཁྱབ་ཆེ་བའི་གོ་དོན་དེའི་ཐོག་ནས་བསམ་གཞིག་ཅིག་བྱས་པ་ཡིན་ན་ཡར་ལུང་ནི་ཡར་འགྲོའི་ལུང་པ་དང༌།ཡར་ཆུའམ།ཡར་ཆབ།ཡར་ཀླུང་གཙང་པོ་བཅས་ནི་ཡར་རྒྱས་ཀྱི་འབབ་ཆུ།ཡར་ཁྱིམ་སོག་ཁ་ནི་ཡར་འཕེལ་གྱི་ཁྱིམ་ཚང༌།ཡར་ལྷ་ཤམ་པོ་ནི་ཡར་འདྲེན་གྱི་ཕོ་ལྷ།ཡར་མོ་རྣམ་བཞི་ནི་ཡར་དར་གྱི་ཡུལ་ལྗོངས་བཅས་ཟེར་བར་རིགས་པའི་རང་བཞིན་ཧ་ཅང་ཆེ་བ་ལྟ་བུར་མཐོང་བ་ནི་གྲོས་གཞི་ཙམ་ཡིན།མུ་གེ་ཡར་བའམ།མུ་གེ་གནམ་ལ་ཡར་བ་ཟེར་བ་ནི་ཚིག་སྦྱོར་ཡང་དེ་ཙམ་གྱི་འཇུག་པོ་ཞིག་མི་སྣང༌།མུ་གེ་ལས་གྲོལ་བའི་དོན་དེ་ལྟ་བུ་ལ་ནི་བྱེད་མེད་ལས་ཚིག་ཡལ་དང་སངས་ཞེས་སྤྱད་ན་འོས་པ་ལས།ཡར་བྱ་བ་དེ་བྱེད་མེད་ལས་ཚིག་འཁྱར་ཟེར་བ་ལྟ་བུའི་དོན་དང་མཐུན་ཆེ་བར་མཐོང་སྟེ།བེའུ་དང་བྲལ་བའི་འབྲི་ལ་ཡར་མ་དང༌།མ་དང་བྲལ་བའི་བེའུར་ཡར་རུ་ཞེས་འབོད་པ་བཞིན་ཡིན་སྙམ་རུང༌།དེ་དག་ནི་རང་སྣང་གི་འཕྲོས་གཏམ་དཔྱད་གཞི་ཙམ་ལས་ངེས་པ་ག་ལ་མཆིས།མདོར་ན་འདིར་དཔྱད་བྱ་ཡར་ཀླུང་གཙང་པོ་ཞེས་པའི་ཐ་སྙད་དེ་བོད་ཀྱི་གནའ་ཡིག་དང་བར་སྐབས་ཀྱི་ཡིག་རྙིང་སོགས་ནང་འཁོད་མེད་པ་མི་སྲིད་ཀྱང༌།འཚོལ་ན་རྙེད་སླ་བ་ཞིག་ཀྱང་མ་ཡིན་པར་བརྟེན་གོང་དུ་དཔྱད་གཞི་མི་ཉུང་ཙམ་ཞིག་མ་གླེང་ཀ་མེད་བྱུང་ཞིང༌།ཚང་མས་མཁྱེན་གསལ་ལྟར་རང་རྒྱལ་ཏུན་ཧོང་ས་ཕུག་ནས་ཐོན་པའི་གནའ་རབས་བོད་ཀྱི་ཡིག་རྙིང་ནངཆུ་རབས་ཀྱི་ནང་ནས་ཡར་ཆུ་སྔོན་པོ་ཆེ་ཞེས་དང༌།ཆབ་ཆབ་ནི་ཕ་རོལ་ན།ཡར་ཆབ་ནི་ཕ་རོལ་ན།ཞེས་སོགས་འབྱུང་བའི་གནའ་དུས་ཀྱི་ཐ་སྙད་དེ་རིགས་རིམ་བརྒྱུད་ཀྱིས་སྤྱི་ལོའི་དུས་རབས་བཅུ་བཞི་པའི་སྟོད་ཆ་ནས་བྱུང་བའི་ཕག་མོ་གྲུ་པའི་སྡེ་སྲིད་ཏཱ་སི་ཏུ་བྱང་ཆུབ་རྒྱལ་མཚན་གྱི་བཀའ་འབུམ་ནང༌།ཧོར་དཔོན་དབེན་པ་འདམ་དུ་འབྱོར་ཏེ་འབྲི་གུང་སྒོམ་པ་ཀུན་རིན་སོགས་ཁོང་འགུག་པར་བཏང་སྐབས་གསུངས་པར་ང་ཡར་ཆབ་གཙང་པོ་ཕྱིར་མི་བརྒལ་ཞིང་སྣེ་གདོང་གོང་དཀར་གྱི་ཐེམ་པ་འདི་ཕྱིར་མི་བརྒལ་བྱས་ཞེས་གསལ་བ་ལྟར་ཡིག་རྙིང་ནང་ཡར་ཆབ་གཙང་པོ་ཞེས་ཡང་ཡང་འབྱུང་ཞིང༌།བོད་ཀྱིས་སྐད་ཡིག་ཚིག་སྦྱོར་དང་མངོན་བརྗོད་སོགས་འཕེལ་རྒྱས་ཆེན་པོ་འགྲོ་བའི་ནང་ཆུའམ་ཆབ་ཅེས་པའི་ཐ་སྙད་དེ་ཀླུང་དང་དོན་གཅིག་ཡིན་པར་བསྟན་པ་སྟེ་མིང་གི་མངོན་བརྗོད་ལས།འབབ་ཆུའི་མིང༌།ཆུ་ཀླུང་གཞོལ་འགྲོ་གྱ་གྱུ་འགྲོས།ཞེས་གསལ་ཞིང༌།བརྡ་དག་གི་གཞུང་ལས་ཀྱང་བཤད་པ་ལྟར་རིམ་བཞིན་འགྱུར་ནས་ཡར་ཀླུང་གཙང་པོ་ཞེས་པའི་མིང་དེ་ལྟར་ཆགས་པར་མངོན་ཏེ་བོད་རྒྱ་ཚིག་མཛོད་ཆེན་མོ་དེ་རང་གི་ནང་དུའང༌།ཡར་ཆབ་གཙང་པོ།ཡར་ཀླུངས་གཙང་པོ་སྟེ་ཞེས་དོན་གཅིག་མིང་གི་རྣམ་གྲངས་ཡིན་པར་བསྟན་པ་ལས་ཀྱང་རྟོགས་ཐུབ་པ་བཅས་མདོར་ན་ཡར་ཞེས་པ་དེའི་གོ་དོན་ཁྱབ་ཆེན་པོ་ཡིན་ཁར་གཙོ་ཕལ་གྱི་འཇུག་ཡུལ་ལ་དབྱེ་ཞིབ་བྱ་རྒྱུ་དང༌།ཆུའམ་ཆབ་ཅེས་པའི་མིང་རྐྱང་དེ་ཀླུང་རྒྱུན་ཞེས་པ་སོགས་ཀྱི་རྒྱན་ཚིག་ཏུ་འཕེལ་འགྱུར་བྱུང་རིམ་དེ་དག་ཀྱང་ཡར་ཀླུང་གཙང་པོ་ཞེས་པའི་ཐ་སྙད་ལ་ཞིབ་འཇུག་བྱེད་རྒྱུའི་དཔྱད་གཞི་ངེས་ཅན་ཞིག་ཏུ་བརྩི་དགོས་སྙམ།